b'\n_START_ARTICLE_\nOrrorin\n_START_SECTION_\nFosile\n_START_PARAGRAPH_\nCele 20 de specimene g\xc4\x83site includ: partea posterioar\xc4\x83 a unei mandibule \xc3\xaen dou\xc4\x83 buc\xc4\x83\xc8\x9bi; o simfiz\xc4\x83 \xc8\x99i mai mul\xc8\x9bi din\xc8\x9bi izola\xc8\x9bi; trei fragmente de femur; un humerus par\xc8\x9bial; o falang\xc4\x83 proximal\xc4\x83; \xc8\x99i o falang\xc4\x83 de la degetul mare._NEWLINE_Orrorin avea din\xc8\x9bi mici \xc3\xaen raport cu dimensiunea corpului. Denti\xc8\x9bia sa difer\xc4\x83 de cea g\xc4\x83sit\xc4\x83 la Australopithecus prin faptul c\xc4\x83 m\xc4\x83selele sunt mai mici \xc8\x99i mai pu\xc8\x9bin alungite mesiodistal \xc8\x99i de Ardipithecus prin faptul c\xc4\x83 smal\xc8\x9bul este mai gros. Denti\xc8\x9bia difer\xc4\x83 de ambele specii prin prezen\xc8\x9ba unui canal mesial pe caninii de sus. Caninii sunt asem\xc4\x83n\xc4\x83tori cu cei ai maimu\xc8\x9belor, dar mai redu\xc8\x99i, ca cei g\xc4\x83si\xc8\x9bi la maimu\xc8\x9bele din Miocen \xc8\x99i cimpanzeii femele. Orrorin a fost microdont (similar homo sapiens), \xc3\xaen timp ce australopitecinele robuste au fost megadonte._NEWLINE_\xc3\x8en timp ce femurul sugereaz\xc4\x83 c\xc4\x83 Orrorin a fost biped, fragmentele postcraniene arat\xc4\x83 c\xc4\x83 se urca \xc3\xaen copaci.\n_START_SECTION_\nClasificare\n_START_PARAGRAPH_\nDac\xc4\x83 Orrorin se dovede\xc8\x99te a fi un str\xc4\x83mo\xc8\x99 direct uman, atunci australopitecinele precum Australopithecus afarensis ("Lucy") pot fi considerate o ramur\xc4\x83 lateral\xc4\x83 a arborelui familiei hominide: Orrorin este mai vechi cu aproximativ 3 milioane de ani dec\xc3\xa2t acestea \xc8\x99i mai asem\xc4\x83n\xc4\x83tor cu oamenii moderni dec\xc3\xa2t este A. afarensis. Principala asem\xc4\x83nare este c\xc4\x83 femurul Orrorin este mai apropiat morfologic de cel al lui H. sapiens dec\xc3\xa2t este  Lucy. Exist\xc4\x83 totu\xc8\x99i o dezbatere asupra acestui punct._NEWLINE_Alte fosile (frunze \xc8\x99i multe mamifere) g\xc4\x83site la forma\xc8\x9bia Lukeino arat\xc4\x83 c\xc4\x83 Orrorin a tr\xc4\x83it \xc3\xaentr-un mediu uscat cu p\xc4\x83duri ve\xc8\x99nic verzi, nu \xc3\xaen savana acceptat\xc4\x83 de multe teorii ale evolu\xc8\x9biei umane.\n_START_SECTION_\nDescoperire\n_START_PARAGRAPH_\nEchipa care a g\xc4\x83sit aceste fosile \xc3\xaen anul 2000 a fost condus\xc4\x83 de Brigitte Senut \xc8\x99i Martin Pickford de la Muzeul Na\xc8\x9bional de Istorie Natural\xc4\x83 din Paris. Cele 20 de fosile au fost g\xc4\x83site \xc3\xaen patru loca\xc8\x9bii din forma\xc8\x9bia Lukeino, situate \xc3\xaen Kenya: dintre acestea, fosilele de la Cheboit \xc8\x99i Aragai sunt cele mai vechi (6,1 milioane de ani), \xc3\xaen timp ce cele din Kapsomin \xc8\x99i Kapcheberek au o vechime de 5,7 milioane de ani.'